CELEX: 62013TN0550
Language: da
Date: 2013-10-15 00:00:00
Title: Sag T-550/13: Sag anlagt den 15. oktober 2013 — Den Hellenske Republik mod Europa-Kommissionen

21.12.2013   
            
            
               DA
            
            
               Den Europæiske Unions Tidende
            
            
               C 377/17
            
         Sag anlagt den 15. oktober 2013 — Den Hellenske Republik mod Europa-Kommissionen
   (Sag T-550/13)
   2013/C 377/40
   Processprog: græsk
   
      Parter
   
   
      Sagsøger: Den Hellenske Republik (ved I. Chalkias, X. Basakou og A. Vasilopoulou, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesafgørelse af 13. august 2013 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (FEASR) (meddelt under nummer K(2013) 5225 (EUT L 219, s. 49)), annulleres for så vidt den vedrører Den Hellenske Republik.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført følgende anbringender:
   
               1)
            
            
               Med det første anbringende vedrørende berigtigelsen af støtteordningen til forarbejdning af ferskner og pærer har Den Hellenske Republik gjort gældende, at Kommissionens anvendelse af berigtigelserne i 2013 efter mere end fire års uvirksomhed på grund af mangler ved kontrolordningerne vedrørende høstårene 2006 og 2007, og som allerede var blevet fastslået i 2008, er i strid med det almindelige retssikkerhedsprincip, princippet om at handle inden for en rimelig frist og Kommissionens pligt til rettidig handling, idet proceduren har været af en urimelig og uforholdsmæssig lang varighed, som er til skade for Den Hellenske Republik i den nuværende økonomiske konjunktur, idet den økonomisk set udgør en fuldstændig overraskelse.
            
         
               2)
            
            
               Med det andet anbringende vedrørende berigtigelsen af støtteordningen til forarbejdning af ferskner og pærer er Den Hellenske Republik af den opfattelse, at Kommissionen, ved at begå på en faktuel fejl og anføre en absolut utilstrækkelig begrundelse, har konkluderet, at to grundlæggende kontroller ikke var blevet foretaget, og har foreslået en engangsberigtigelse på 10 %, men at denne procentsats på ingen måde kan være højere end de 5 %, som pålægges i sager, hvor der er konstateret mangler ved de grundlæggende kontroller.
            
         
               3)
            
            
               Med det tredje anbringende om berigtigelsen i POSEI-sektoren — små øer i Det Ægæiske Hav, har Den Hellenske Republik gjort gældende, at Kommissionens afgørelse savner en præcis begrundelse, som berettiger den pålagte berigtigelse.